लोटस टैंपल वैसे तो बहाई धर्म का मंदिर है। बहाई धर्म बहाउल्ला द्वारा स्थापित एक ऐसा धर्म है जिसमें दुनिया के अलग अलग धर्मों की अच्छी बातों का संग्रह किया गया है। इस धर्म में कोई लंबा चौड़ा कर्मकांड नहीं है। लिहाजा काफी लोगों को ये प्रभावित करता है। दिल्ली के दर्शनीय स्थलों की सूची में लोटस टेंपल नया नाम है क्योंकि ये दिसंबर 1986 में तैयार हुआ था। वहीं दुनिया भर में जो बहाई धर्म के मंदिर हैं उनमें भी लोटस टेंपल सबसे नया है। इसका निर्माण छह साल में पूरा हुआ था। तब इसके निर्माण में 10 करोड़ रुपये की लागात आई थी।